**Pravidlá hodnotenia záťaže študenta**

# Seminárna práca

Charakter seminárnej práce určuje vyučujúci.

**Seminárna práca môže mať** praktické úlohy, ako sú prieskumy, výpočty, merania, experimenty, programy, projekty a pod. Študenti tieto práce prezentujú na seminároch alebo cvičeniach. Niekedy je písomná práca podmienkou na udelenie zápočtu počas štúdia na vysokej škole.

Učitelia, ktorí dbajú na starostlivú úpravu seminárnych prác a referátov, vlastne pomáhajú študentom zvládnuť obsah študijného predmetu a pritom zvládnuť aj autorské remeslo.

## Formálna stránka seminárnej práce

**Kratšie seminárne práce** majú vhodne upravenú prvú stranu, hlavnú časť, kultivovanú úpravu textu, korektné bibliografické odkazy a správne citovanie.

**Rozsiahlejšie seminárne práce** majú titulnú stranu, abstrakt, obsah, úvod, hlavnú časť, záver, zoznam bibliografických odkazov a iné časti.

**Rozsah kratšej seminárnej práce:**

Pri **10-bodovom** písme typu Times New Roman alebo Arial a dvojitom riadkovaní má mať kratšia seminárna práca **2-4 strany textu** (cca 3 500 znakov), pri **12-bodovom** písme **3-5 strán** písaných na počítači (cca 5600 znakov). Tento rozsah tvorí *titulný list, hlavný text so zoznamom bibliografických odkazov a s poznámkami. Titulný list sa do rozsahu nepočíta.*

**Rozsah rozsiahlejšej seminárnej práce:**

Pri **10-bodovom** písme typu Times New Roman alebo Arial a dvojitom riadkovaní má mať seminárna práca **2-5 strán textu** (cca 3 500 znakov), pri **12-bodovom** písme **3-7 strán** písaných na počítači (cca 5600 znakov). Tento rozsah tvorí **hlavný text so zoznamom bibliografických odkazov a s poznámkami.** *Titulný list, stránka s abstraktom, stránky s obsahom a koncové časti sa do rozsahu nepočítajú.*

**Okraje a úprava strany seminárnej práce podľa odporúčania:**

Meško, D., Katuščák, D., Findra, J. a kol., 2005. *Akademická príručka.* Martin: Osveta.

2. vyd. 496 s. ISBN 80-8063-200-6.

*Zoznam bibliografických odkazov uvádzať podľa platnej citačnej normy ako je uvedené v Smernici PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní.*

# Záťaž študenta

**Kratšie seminárne práce (5 hodín práce študenta).**

**Rozsiahlejšie seminárne práce (10 hodín práce študenta).**

**Rozsiahlejšie seminárne práce + minimálne 1 zahraničný bibliografický zdroj (15 hodín práce študenta).**

**Rozsiahlejšie seminárne práce + minimálne 1 zahraničný bibliografický zdroj**

**+ prezentácia (20 hodín práce študenta).**

# Multimediálna prezentácia v programe Microsoft PowerPoint

Vizuálna prezentácia je efektívny spôsob sprostredkovania myšlienok autora.

Autor na vizuálnu prezentáciu používa tie informácie, ktoré poslucháčom umožňujú orientovať sa v prednášanej problematike.

## Formálna stránka vizuálnej prezentácie v programe Microsoft PowerPoint

**Na úvodnom diapozitíve** má byť uvedený: názov školy, katedry, práce (veľkými písmenami), úplné meno autora, príp. číslovanie diapozitívov.

**V jadre textu prezentácie - kompilačný charakter** má byť uvedený:cieľ práce, obsah, štruktúra práce, vlastný text práce, záver a zoznam bibliografických odkazov (minimálne 1 zahraničný bibliografický zdroj). Súčasťou prezentácie môžu byť aj ilustrácie.

**V jadre textu prezentácie vedeckého charakteru** má byť uvedený: cieľ práce, obsah, štruktúra práce, metodológia prieskumu/výskumu, výsledky prieskumu/výskumu, závery prieskumu/výskumu, diskusia a odporúčania pre prax, zhrnutia a zoznam bibliografických odkazov (minimálne 1 zahraničný bibliografický zdroj).

Na prezentáciu je odporúčané písmo v predvolenom formáte (Arial, Courier, Helvetica, Verdana, Tahoma, Comic MS). Menej časté je používané písmo Times New Roman.

**Veľkosť písma** základného **textu** má byť **22-24 bodov**, veľkosť písma **nadpisu** práce **32 bodov** a viac, **podnadpisov 26-28 bodov**.

*Na jednom diapozitíve sa odporúča maximálne 5-7 riadkov textu*.

Pozadie diapozitívov má byť primerane farebne zladené a rovnaké v celej prezentácii. Odporúčajú sa farebné kombinácie: v zatemnenej miestnosti - pozadie biele – písmo čierne/tmavomodré, zelené, hnedé a v osvetlenej miestnosti sa odporúča opačná kombinácia farieb. Vo všeobecnosti sa neodporúča používať pastelové pozadie a pastelovú farbu pre písmo.

Dobrý diapozitív je jasný, stručný, jednoduchý, ucelený a dobre čitateľný.

**Pri 10 min. prezentácii** sa odporúča **12-14 diapozitívov.**

*Zoznam bibliografických odkazov uvádzať podľa platnej citačnej normy ako je uvedené v Smernici PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní.*

**Pokyny k verbálnej prezentácii:**

Autor by si mal súbežne s prezentáciou pripraviť prednášku a skontrolovať technickú stránku prezentácie.

Pri prezentácii autor nesmie doslovne čítať snímky a k publiku nesmie byť otočený chrbtom.

Autor by mal prezentovať primerane rýchlym tempom, jasne a zreteľne artikulovať a dodržať stanovený časový limit.

**Odporúčaná literatúra:**

Meško, D., Katuščák, D., Findra, J. a kol., 2005. *Akademická príručka.* Martin: Osveta.

2. vyd. 496 s. ISBN 80-8063-200-6.

Rybárová, Ľ. 2008. *Základy výskumu.* Prešov: Prešovská univerzita v Prešove. 1.vyd. 176 s. ISBN 978-80-8068-835-6.

# Záťaž študenta

**Spracovanie vizuálnej prezentácie (kompilačný charakter) v programe Microsoft PowerPoint v rozsahu 12-14 diapozitívov (5 hodín práce študenta).**

**Spracovanie vizuálnej prezentácie (kompilačný charakter) v programe Microsoft PowerPoint v rozsahu 12-14 diapozitívov a verbálna prezentácia študenta (15 hodín práce študenta).**

**Spracovanie vizuálnej prezentácie (vedecký charakter) v programe Microsoft PowerPoint v rozsahu 12-14 diapozitívov a verbálna prezentácia študenta (20 hodín práce študenta).**

**Spracovanie vizuálnej prezentácie v programe Microsoft PowerPoint formou videozáznamu a verbálna prezentácia študenta (30 hodín práce študenta).**

# Posterová prezentácia

**Poster**, tedaplagát je estetickou vizuálnou kombináciou dizajnu, farieb a odkazu s cieľom upútať pozornosť čitateľa. Mal by byť zaujímavý, výrazný a prehľadný, nemá pôsobiť monotónne.

## Grafická a obsahová úprava posterovej prezentácie

**Rozmery posteru:** 120x90 cm

 prípadne podľa odporúčania vyučujúceho

**Členenie posteru:**

* 20% text
* 40-50% grafická časť
* 30-40% voľný priestor

**Štruktúra posterovej prezentácie kompilačného charakteru:**

* nadpis (obsahuje názov posteru, meno autora bez titulov a názov pracoviska)
* téma a cieľ práce
* vlastný text práce
* záver

Súčasťou posterovej prezentácie sú ilustrácie.

**Štruktúra posterovej prezentácie vedeckého charakteru:**

* nadpis (obsahuje názov posteru, meno autora bez titulov a názov pracoviska)
* téma a cieľ
* použitá metóda prieskumu/výskumu
* výsledky prieskumu/výskumu
* diskusia
* odporúčania pre prax
* záver
* prípadne použitá odborná literatúra

*Zoznam bibliografických odkazov uvádzať podľa platnej citačnej normy ako je uvedené v Smernici PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní.*

**Úvodný nadpis:**

Názov má byť pútavý, obsahujúci maximálne 6-8 slov, uvedený veľkými písmenami.

**Druh písma:**

* Arial, Bookman, Courier, Geneva, Helvetica, Verdana, Tahoma.
* píše sa malým písmom
* v texte sa používa len jeden druh písma
* môže sa podčiarknuť, použiť **tučné** písmo, *kurzíva* sa nepoužívajú
* text jednotlivých oddielov posteru je zarovnaný do blokov

|  |  |
| --- | --- |
| **Doporučené veľkosti písma**  |  |
| Názov posteru | 72-104 bodov |
| Meno autora/autorov (priezvisko, meno, bez titulov | 48-64 bodov |
| Názov pracoviska a inštitúcie | 36-48 bodov |
| Text práce – nadpisy jednotlivých častí  | 36-40 bodov |
| Podnadpisy  | 22-26 bodov  |
| Vlastný text práce | 22-26 bodov |
| Použitá odborná literatúra  | 12-16 bodov  |

**Riadkovanie:** 1,5

**Zarovnávanie textu:** na celú šírku textu alebo zarovnanie doľava

**Grafy**

Pri grafickej prezentácii je vhodné používať iba **jeden druh** a zhodnú veľkosť grafov. Graf by mal optimálne obsahovať **maximálne 6** dostatočne kontrastných **stĺpcov alebo** **3 línie**, text môže byť umiestnený priamo do grafov. Označenie grafov by malo byť **jednotné**.

**Tabuľky**

Tabuľku by mali tvoriť **maximálne 4 stĺpce na 6 riadkov.** Číselné údaje je potrebné uvádzať s presnosťou na jedno desatinné číslo. Druh a označenie použitých tabuliek by malo byť **jednotné**.

**Čas na prezentáciu posteru je 10 minút.**

Autor by mal **dodržiavať zásady komunikácie**. Pri prezentácii autor nesmie doslovne čítať z posteru a k publiku nesmie byť otočený chrbtom.

Autor by mal prezentovať primerane rýchlym tempom, jasne a zreteľne artikulovať a dodržať stanovený časový limit Postaviť sa tak, aby nezakrýval samotný poster.

# Záťaž študenta

**Zhotovenie posteru (10 hodín práce študenta).**

**Zhotovenie a verbálna prezentácia posteru (15 hodín práce študenta).**

**Zhotovenie posteru s využitím vlastných zistení, štúdií a materiálov a jeho verbálna prezentácia (30 hodín práce študenta).**

# Kazuistika – Prípadová štúdia

**Kazuistika (Case Study)** je opis výnimočného/zaujímavého klinického prípadu/choroby.

Používa sa ako prezentačná forma, najmä v oblasti biomedicínskych a niektorých spoločenských vied. V prípade kazuistiky ide o zámerný výber. Môže byť orientovaný na typické, ale aj špecifické, jedinečné, individuálne aj málo sa vyskytujúce prípady. Úlohou kazuistiky je opis prípadu a na ňom založená hlboká, intenzívna analýza a podrobná interpretácia prípadu.

## Štruktúra kazuistiky

**Kazuistika obsahuje niekoľko častí:**

* úvod
* vlastný opis
* diskusia a závery
* zoznam bibliografických odkazov.

**V úvode** by mal autor vyzdvihnúť dôležitosť práce a zdôvodniť jej cieľ, uviesť klinické, metodické a koncepčné údaje, ktorých sa kazuistika týka.. Celkovo musí byť úvod jasný a stručný.

**Vlastný opis** má obsahovať faktografické údaje, t.j. základné údaje o pacientovi, hlavné ťažkosti, relevantné anamnestické údaje, údaje z fyzikálneho vyšetrenia, výsledky laboratórnych vyšetrení a ďalších vyšetrovacích postupov, liečebné, ošetrovateľské postupy a výsledky.

Pri vytváraní anamnézy je vhodné použiť viac zdrojov informácií, napr. rozhovor s danou osobou, s rodinnými príslušníkmi a priateľmi, ošetrujúcim personálom, údaje zo zdravotníckej dokumentácie. Osobná anamnéza musí byť zameraná na celkový somatický, psychický a sociálny vývin a stav, na zistenie príčin vývinu aktuálneho vzťahu. Pri jej spracovaní sa zameriavame aj na rodinné a sociálne pomery, ich vývin a aktuálny stav v kontexte s osobnou anamnézou. Opis konkrétneho prípadu (zlepšenie alebo zhoršenie zdravotného stavu) by mal mať zachovanú časovú a logickú postupnosť, čo najvernejšie opisovať realitu.

Pri analýze a interpretácii výsledkov sa opierame o teoretické vedomosti, ktoré aplikujeme na prípad. Snažíme sa zistiť možné intervenujúce premenné, zdôvodniť oprávnenosť alebo neoprávnenosť jednotlivých skutočností a zároveň zdôvodniť konanie aktérov.

**V závere** alebo **diskusii** zhodnocujeme prípad, vyvodzujeme dôsledky a návrhy riešenia zistených problémov. V tejto časti je vhodné načrtnúť jej využiteľnosť v praxi. Ak je v závere diskusia, mala by obsahovať porovnanie s už publikovanými výsledkami iných autorov alebo konfrontáciu s príslušnou teóriou.

**Rozsah** spracovania kazuistiky je individuálny v závislosti od konkrétneho prípadu.

*Zoznam bibliografických odkazov uvádzať podľa platnej citačnej normy ako je uvedené v Smernici PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní.* .

**Odporúčaná literatúra:**

Farkašová, D. a kol. 2002. *Výskum v ošetrovateľstve*. Martin: Osveta. 1. vyd. 87 s. ISBN 80-8063-111-5.

Meško, D., Katuščák, D., Findra, J. a kol., 2005. *Akademická príručka.* Martin: Osveta. 2. vyd. 496 s. ISBN 80-8063-200-6.

Rybárová, Ľ. 2008. *Základy výskumu.* Prešov: Prešovská univerzita v Prešove. 176 s. ISBN 978-80-8068-835-6.

Žiaková, K. a kol. 2009. *Ošetrovateľstvo, teória a vedecký výskum.* Martin: Osveta. 2. vyd. 322 s. ISBN 978-80-8063- 304 -2.

# Záťaž študenta

**Spracovanie kazuistiky (5 hodín práce študenta).**

**Spracovanie kazuistiky s fázou diskusie (10 hodín práce študenta).**

**Spracovanie kazuistiky s fázou diskusie + verbálna prezentácia (15 hodín práce študenta).**

# Workshop

**Workshop** je forma vzdelávacej aktivity, pri ktorej lektor/asistent pripraví tému, cieľ a program. Študent prostredníctvom rôznych techník (brainstorming, spätná väzba) a pomocou vlastných vedomostí a skúseností nadobudne poznatky, ktoré využije v praxi.

Lektor/asistent počas workshopu organizuje, dohliada a pomáha študentom s jeho priebehom.

Workshop slúži na prehlbovanie už nadobudnutých vedomostí a zručností. Výstup workshopu má spĺňať podmienky stanovenej témy a cieľa. Workshop nemá teoretickú zložku, predpokladá sa, že študent má určitý teoretický základ a je schopný preniesť teoretické vedomosti do praktických zručností a preto je nevyhnutná aktívna spolupráca medzi jednotlivými účastníkmi workshopu.

Workshop je možné pripraviť na základe rôznych vedeckých alebo odborný tém. Odporúča sa pripraviť približne na 60 min. (jedna téma) s optimálnym počtom 25 účastníkov.

# Záťaž študenta

**Príprava a realizácia workshopu na odbornú tému (15 hodín práce študenta).**

**Príprava a realizácia workshopu na vedeckú tému (30 hodín práce študenta).**

# Písanie bakalárskej, diplomovej a dizertačnej práce

**Bakalárska práca** je záverečnou prácou bakalárskeho študijného programu. Témy bakalárskych prác vypisuje vedecko-pedagogické pracovisko po dohode s garantom študijného programu a vedúcimi bakalárskych prác. Študent si môže zvoliť tému bakalárskej práce aj podľa vlastného výberu, musí ju však schváliť príslušné vedecko-pedagogické pracovisko.

**Diplomová práca** je záverečnou prácou magisterského študijného programu.

Témy diplomových prác vypisuje vedecko-pedagogické pracovisko po dohode s garantom študijného programu a vedúcimi diplomových prác. Študent si môže zvoliť tému diplomovej práce aj podľa vlastného výberu, musí ju však schváliť príslušné vedecko-pedagogické pracovisko.

**Dizertačná práca** je záverečnou prácou doktorandského študijného programu. Má charakter vedeckej práce, v ktorej doktorand na základe priebežného výskumu a s využitím bohatého dokladového materiálu, ako aj vedeckých metód preukazuje schopnosť a pripravenosť samostatne vedecky a tvorivo pracovať v oblasti výskumu alebo vývoja, resp. pripravenosť na samostatnú teoretickú a tvorivú umeleckú činnosť, na riešenie teoretických i praktických problémov vedného odboru. Autor prácou preukazuje schopnosť spracovať zvolený odborný problém s medziodborovým prístupom a s vypracovaním záveru.

**Formálna úprava záverečných prác:**

*Formálna úprava záverečnej práce musí vychádzať zo štandardov:*

* STN 01 6910:1999, Pravidlá písania a úpravy písomností
* STN ISO 2145:1997, Dokumentácia. Číslovanie oddielov a pododdielov písaných dokumentov
* ISO 7144:1986, Documentation – Presentation of thesis and similar documents [Dokumentácia – Úprava diplomových a kvalifikačných prác a podobných dokumentov].
* STN ISO 690:1998, Dokumentácia – Bibliografické odkazy – Obsah, forma a štruktúra
* STN ISO 690 - 2:2001, Informácie a dokumentácia. Bibliografické citácie. Časť 2: elektronické dokumenty alebo ich časti
* STN ISO 214:1998, Dokumentácia. Abstrakty (referáty) pre publikácie a dokumentáciu.

**Odporúčaná literatúra:**

*Smernica PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní*

Záverečná práca sa píše spravidla v slovenskom jazyku v prvej osobe množného čísla v minulom čase. So súhlasom fakulty môže byť práca napísaná a obhajovaná aj v inom ako štátnom jazyku. V prípade cudzojazyčného spracovania záverečná práca obsahuje slovenský súhrn (resumé).

**Odporúčané formálne požiadavky:**

* Záverečná práca je vytlačená na jednej strane listu počítačovou tlačou, na bielom papieri formátu *A4 (297 mm x 210 mm)* čiernym písmom tak, aby bola dobre čitateľná.
* Typ písma je **Times New Roman**, veľkosť **12 bodov** a je jednotný v celej práci, s výnimkou nadpisov, poznámok pod čiarou, ilustrácií, tabuliek a príloh.
* Nastavenie strán: okraje zľava 3,5 cm, sprava 2 cm, zhora a zdola 2,5 cm, orientácia na výšku, riadkovanie 1,5 (v poznámkach pod čiarou je riadkovanie 1).
* Rozsah práce môže určiť školiace pracovisko, pričom odporúčaný rozsah bez príloh je nasledovný (určujúcim údajom rozsahu práce je počet znakov vrátane medzier):
* *bakalárska práca:* 30 až 40 normostrán (54 000 až 72 000 znakov), - *diplomová práca:* 50 až 70 normostrán (90 000 až 126 000 znakov), - *dizertačná práca:* 80 až 120 normostrán (144 000 až 216 000 znakov).
* Strany práce sa číslujú nepretržite arabskými číslicami. Číslo strany sa umiestni v dolnej časti strany (päte), v strede alebo na vonkajšej strane stránky. Strany sa číslujú rovnakým typom písma a rovnakou veľkosťou ako text práce.
* Titulný list sa počíta do stránkovania, ale číslo sa na neho nepíše, každá nasledujúca strana (vrátane príloh) sa označí číslom strany.
* Odporúča sa, aby záverečná práca bola zviazaná v pevnej väzbe.
* Ďalšie formálne a obsahové požiadavky na prácu môže určiť dekan fakulty.

**Štruktúra práce:**

***Záverečná práca obsahuje tieto hlavné časti:***

* *úvodná časť* - obal, titulný list, zadanie záverečnej práce (nepovinné), čestné vyhlásenie, poďakovanie (nepovinné), abstrakt v štátnom jazyku, abstrakt v anglickom jazyku, resp. inom cudzom jazyku, predhovor (nepovinné), obsah, zoznam ilustrácií a zoznam tabuliek (nepovinné), zoznam skratiek a značiek (nepovinné), slovník

(nepovinné)

* *hlavná textová časť* - úvod, jadro, záver, resumé (povinné, iba ak je práca vypracovaná v inom ako štátnom jazyku), zoznam bibliografických odkazov) - *prílohy* (nepovinné)
* *analytický list.*

**Odovzdávanie prác, kontrola originality a sprístupňovanie záverečných prác:**

Záverečné práce sa odporúčajú uchovávať, sprístupňovať ako úplné texty prác na CD alebo DVD nosičoch spolu s hudbou, filmom, animáciou a pod. vo formáte PDF s možnosťou prevodu na čistý text.

Elektronickú verziu záverečnej práce vloží autor do systému *Evidencie záverečných* *a kvalifikačných prác (EZP)* univerzity a do *Centrálneho registra záverečných prác (CRZP).*

Súčasťou odovzdania práce je uzatvorenie **licenčnej zmluvy** o použití digitálnej rozmnoženiny práce medzi autorom a SR v zastúpení univerzity, keďže v zmysle zákona o vysokých školách je podmienkou pristúpenia k obhajobe záverečnej práce písomný súhlas autora so zverejnením a sprístupnením práce pre verejnosť.

Originalita záverečnej práce je posudzovaná v Centrálnom registri záverečných prác prostredníctvom systému ANTIPLAG, pričom výsledok (miera zhody s inými prácami, príp. informačnými zdrojmi) je uvedený v protokole originality, ktorý je dostupný v EZP PU a CRZP.

**Odporúčaná literatúra:**

Meško, D., Katuščák, D., Findra, J. a kol., 2005. *Akademická príručka.* Martin: Osveta.

2. vyd. 496 s. ISBN 80-8063-200-6.

*Informácie o štúdiu na akademický rok 2013/2014.* 2013. Prešov: PU v Prešove, Fakulta zdravotníckych odborov. s. 214-217.

*Smernica PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní*

# Záťaž študenta

**Spracovanie témy bakalárskej práce (kompilačný charakter) v programe Microsoft Word v rozsahu 30-40 normostrán (20 hodín práce študenta).**

**Spracovanie témy bakalárskej práce (kompilačný charakter) v programe Microsoft**

**Word v rozsahu 30-40 normostrán + minimálne 2 zahraničné bibliografické zdroje (25 hodín práce študenta).**

**Spracovanie témy diplomovej práce (vedecký charakter) v programe Microsoft Word v rozsahu 50-70 normostrán (25 hodín práce študenta).**

**Spracovanie témy diplomovej práce (vedecký charakter) v programe Microsoft Word v rozsahu 50-70 normostrán + minimálne 3 zahraničné bibliografické zdroje (30 hodín práce študenta).**

**Spracovanie témy dizertačnej práce (vedecký charakter) v programe Microsoft Word v rozsahu 80-120 normostrán (35 hodín práce študenta).**

**Spracovanie témy dizertačnej práce (vedecký charakter) v programe Microsoft Word v rozsahu 80-120 normostrán + minimálne 5 zahraničných bibliografických zdrojov (40 hodín práce študenta).**

# Obhajoba bakalárskej, diplomovej a dizertačnej práce

**Obhajoba záverečnej práce** (bakalárska, diplomová, dizertačná práca) sa uskutočňuje pred komisiou pre štátne skúšky, ktorú menuje dekan fakulty, príp. pred skúšobnou komisiou pre obhajoby dizertačných prác.

Autor bakalárskej, diplomovej alebo dizertačnej práce má právo oboznámiť sa s posudkami v primeranom časovom predstihu pred obhajobou a pripraviť sa na vlastnú obhajobu.

**Štruktúra obhajoby záverečnej práce:**

* predstavenie autora práce,
* prednesenie tézy práce (dôvod výberu témy, cieľ práce, hlavné východiská, metodologická a metodická stránka práce, prínos práce, návrhy a opatrenia pre prax),
* oboznámenie sa s posudkami,
* adekvátne odpovede autora na otázky a pripomienky oponentov,
* adekvátne odpovede autora na otázky členov komisie v rámci diskusie, s cieľom preukázať zvládnutie danej problematiky, prejaviť samostatné a tvorivé myslenie, schopnosť pohotovo reagovať na otázky komisie, diskutovať o sporných miestach práce, obhajoba použitia reprezentatívnej literatúry,
* stanovisko komisie k protokolu kontrole originality,
* neverejné hlasovanie komisie o záverečnom hodnotení.

*Zoznam bibliografických odkazov uvádzať podľa platnej citačnej normy ako je uvedené v Smernici PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní.*

*Čas vyhradený na prezentáciu je stanovený vopred a kandidát ho musí dodržať. Časový limit pre prezentáciu bakalárskej a diplomovej práce je zvyčajne cca 10 min., pre prezentáciu dizertačnej práce cca 15 min.*

**Kritéria hodnotenia vlastnej obhajoby záverečnej práce pre členov komisie:**

* vecnosť, relevantnosť informácií,
* zrozumiteľnosť a jasnosť obhajoby,
* schopnosť prednesu formou komentovania vlastných diapozitívov (nie ich čítania), - presvedčivosť prednesu práce,
* schopnosť upriamiť pozornosť členov komisie na konkrétne údaje/informácie,
* vyváženosť jednotlivých blokov/časti prezentovanej práce,
* schopnosť adekvátne a pohotovo reagovať na otázky oponentov alebo členov komisie počas diskusie,
* formálna stránka prezentácie (písmo, veľkosť, čitateľnosť, dodržanie pravidiel spracovania prezentácie v programe Microsoft PowerPoint, vyváženosť textovej a obrazovej časti prezentácie, dodržanie časového limitu),
* verbálna stránka obhajoby (jasnosť a plynulosť prednesu, používanie správnych jazykových prostriedkov),
* neverbálna stránka obhajoby (celková úprava, vhodnosť odevu, reč tela, postoj,

mimika, gestikulácia, zrakový kontakt, intonácia a rýchlosť prednesu).

Doktorand by sa mal na obhajobu dizertačnej práce pripraviť veľmi zodpovedne. Mal by mať na obhajobe so sebou dizertačnú prácu, viac jej autoreferátov, hlavné publikácie súvisiace s témou práce, ako aj písomne spracované odpovede na otázky a pripomienky oponentov. Samozrejmosťou je pripravená vizuálna prezentácia v programe Microsoft PowerPoint. V diskusii je vhodné, ak má doktorand pripravené doplňujúce, vysvetľujúce diapozitívy s grafmi, tabuľkami alebo textom. Odporúča sa doktorandovi odpovedať na otázky pokojne, s primeraným sebavedomím. Odpovede majú byť jasné a stručné, ale pritom dostatočne vyčerpávajúce, aby nepodnecovali ďalšie otázky.

**Hodnotenie bakalárskej a diplomovej práce autora podľa stupnice hodnotenia:**

1. **–** autorvbakalárskej alebo diplomovej práci preukázal schopnosť pracovať samostatne s použitím odbornej alebo vedeckej literatúry (domáce a zahraničné zdroje). Spracovanú problematiku zvládol na veľmi vysokej úrovni. Dodržiaval odporúčania školiteľa. Počas obhajoby predstavil záverečnú prácu jasne, zrozumiteľne, stručne, odborne a adekvátne odpovedal na otázky členov komisie. V práci je výrazne viditeľný prínos pre klinickú prax.
2. **–** autor v bakalárskej alebo diplomovej práci preukázal schopnosť pracovať s odbornou literatúrou (domáce a zahraničné zdroje). Spracovanú problematiku zvládol na veľmi dobrej úrovni. Dodržiaval odporúčania školiteľa. Počas obhajoby predstavil záverečnú prácu zrozumiteľne, odborne, na otázky členov komisie reagoval veľmi dobre.
3. **–** autor v bakalárskej alebo diplomovej práci preukázal schopnosť pracovať s odbornou literatúrou (domáce zdroje) na dobrej úrovni. Práca si vyžadovala väčší podiel školiteľa. Na otázky členov komisie reagoval dobre.
4. – autor v bakalárskej alebo diplomovej práci preukázal nižšiu schopnosť pracovať s literatúrou (domáce zdroje). Spracovanú problematiku zvládol na dostatočnej úrovni. Praktická časť záverečnej práce obsahovala nedostatky najmä v oblasti analýzy výsledkov.
5. – autor v bakalárskej alebo diplomovej práci preukázal veľmi nízku schopnosť pracovať samostatne s použitím literatúry (domáce zdroje). V diskusii chýbali komparatívne údaje a viditeľný prínos pre klinickú prax. Formálna stránka záverečnej práce bola na veľmi nízkej úrovni. Práca si vyžadovala veľký podiel školiteľa. Na otázky členov komisie reagoval dostatočne.

**FX** - autor v bakalárskej alebo diplomovej práci nepreukázal schopnosť pracovať samostatne, jeho práca s literatúrou (domáce zdroje) bola nedostatočná. Práca si vyžadovala veľký podiel školiteľa a sústavného usmerňovania autora. V diskusii chýbali komparatívne údaje a viditeľný prínos pre klinickú prax. Formálna stránka záverečnej práce bola na veľmi nízkej úrovni.

**Odporúčaná literatúra:**

Meško, D., Katuščák, D., Findra, J. a kol., 2005. *Akademická príručka.* Martin: Osveta.

2. vyd. 496 s. ISBN 80-8063-200-6.

*Informácie o štúdiu na akademický rok 2013/2014.* 2013. Prešov: PU v Prešove, Fakulta zdravotníckych odborov. s. 214-217.

*Smernica PU o náležitostiach záverečných prác, ich bibliografickej registrácii, kontrole originality, uchovávaní a sprístupňovaní*

**Záťaž študenta**

**Pozri spracovanie multimediálnej prezentácie v programe Microsoft PowerPoint**

# Ústna štátna skúška/Ústna odpoveď

**Hodnotenie**

1. **–** študent odpovedal na vysokej úrovni, samostatne, logicky, s dostatočnými zdôvodneniami, odpoveď odzrkadľovala zvládnutie problematiky. Zo strany skúšajúcich nebolo potrebné klásť pomocné otázky.

1. **–** študent odpovedal na veľmi dobrej úrovni, odpoveď bola samostatná, s menšími nedostatkami, čo svedčí o dobrej orientácii študenta v danej problematike. Zo strany skúšajúcich boli kladené pomocné otázky, na ktoré študent adekvátne reagoval.

1. **-** študent odpovedal uspokojivo, v odpovedi sa vyskytli nedostatky. Odpoveď študenta nebola samostatná. Zo strany skúšajúcich boli kladené pomocné otázky.

1. **–** študent odpovedal uspokojivo, v odpovedi chýbala logická schopnosť prepájania teoretických a praktických vedomostí.

1. **–** študentova odpoveď bola na nižšej úrovni, zo strany skúšajúcich bolo potrebné klásť pomocné otázky, na ktoré študent nereagoval primerane.

**FX –** študentova odpoveď bola na veľmi nízkej úrovni, nebol orientovaný v problematike, neodpovedal adekvátne na kladené otázky zo strany skúšajúcich. Vyžaduje si ďalšie štúdium.

# Praktická štátna skúška

**Hodnotenie**

1. **-** študent ovláda poznatky, pojmy a zákonitosti podľa učebných osnov a vie ich pohotovo využívať pri intelektuálnych, motorických, praktických a iných činnostiach. Samostatne a tvorivo uplatňuje osvojené vedomosti a kľúčové kompetencie pri riešení jednotlivých úloh, hodnotení javov a zákonitostí. Výsledky jeho činností sú kvalitné až originálne.
2. **–** študent ovláda poznatky, pojmy a zákonitosti podľa učebných osnov a vie ich pohotovo využívať. Má osvojené kľúčové kompetencie, ktoré tvorivo aplikuje pri intelektuálnych, motorických, praktických a iných činnostiach. Uplatňuje osvojené vedomosti a kľúčové kompetencie pri riešení jednotlivých úloh, hodnotení javov a zákonitostí samostatne a kreatívne alebo s menšími podnetmi učiteľa. Výsledky jeho činností sú kvalitné, bez väčších nedostatkov.
3. – študentmá v celistvosti a úplnosti osvojené poznatky, pojmy a zákonitosti podľa učebných osnov a pri ich využívaní má nepodstatné medzery. Má osvojené kľúčové kompetencie, ktoré využíva pri intelektuálnych, motorických, praktických a iných činnostiach s menšími nedostatkami. Na podnet učiteľa uplatňuje osvojené vedomosti a kľúčové kompetencie pri riešení jednotlivých úloh, hodnotení javov a zákonitostí. Podstatnejšie nepresnosti dokáže s učiteľovou pomocou opraviť. Výsledky jeho činností sú menej kvalitné.
4. **–** študent má menej závažné medzery v celistvosti a úplnosti osvojenia poznatkov a zákonitostí podľa učebných osnov ako aj v ich využívaní. Pri riešení teoretických a praktických úloh s uplatňovaním kľúčových kompetencií sa vyskytujú občasné chyby. Je málo samostatný pri využívaní poznatkov a hodnotení javov. Vážnejšie nedostatky dokáže študent s pomocou učiteľa opraviť.
5. **–** študent má závažné medzery v celistvosti a úplnosti osvojenia poznatkov a zákonitostí podľa učebných osnov ako aj v ich využívaní. Pri riešení teoretických a praktických úloh s uplatňovaním kľúčových kompetencií sa vyskytujú podstatné chyby. Je nesamostatný pri využívaní poznatkov a hodnotení javov. Vážne nedostatky dokáže študent s pomocou učiteľa opraviť.

**FX –** študent si neosvojil vedomosti a zákonitosti požadované učebnými osnovami, má v nich závažné medzery, preto ich nedokáže využívať. Pri riešení teoretických a praktických úloh s uplatňovaním kľúčových kompetencií sa vyskytujú značné chyby. Je nesamostatný pri využívaní poznatkov, hodnotení javov, nevie svoje vedomosti uplatniť ani na podnet učiteľa. Kvalita výsledkov jeho činností a grafický prejav sú na nízkej úrovni. Vážne nedostatky nedokáže opraviť ani s pomocou učiteľa.